Foto’s: AfriForum wys selfdoen is beter as niksdoenAfriForum het die afgelope week verskeie munisipaliteite se werk gedoen. Tiaan Esterhuizen, AfriForum se bestuurder van gemeenskapsake, het gesê verteenwoordigers van die organisasie sowel as vrywilligers het onder meer slaggate reggemaak, vullisterreine skoongemaak, begraafplase opgeknap, straatligte vervang, rivierbesoedeling behandel en parke en strate skoongemaak. Die dorpe waar bogenoemde selfdoenprojekte uitgevoer is, sluit in Sasolburg, Heilbron, Vanderbijlpark, Kimberley, Kuruman, Elliot, Brandfort, Bothaville, Louis Trichardt, Phalaborwa, Belfast, Stella, Delareyville, Margate en Ramsgate. Volgens Esterhuizen verkeer gemeenskappe toenemend onder druk omdat regeringinstellings nie hulle grondwetlike verpligtinge nakom nie. “Gemeenskappe mag nie langer staan en toekyk hoe hul dorpe agteruitgaan nie. Gemeenskappe moet leer om meer selfonderhoudend te wees en nie verwag dat onwillige munisipaliteite hulle gaan help nie.” Esterhuizen het bygevoeg dat gemeenskappe hulself moet organiseer om meer sulke projekte volhoubaar aan te pak. Hy het gesê AfriForum gaan die betrokke munisipaliteite dagvaar vir die koste wat aangegaan is.